Müseu Archeulogicu de Camuggi

U Müseu Archeulogicu o Sala Archeulogica de Camuggi (Museo o Sala Archeologica di Camogli in italian) u l'é ün müseu storicu ch'u cunserva i resti da preistoria truvè in tu teritoiu du Cumüne de Camuggi.

 Storia e descrisiun 
U Müseu Archeulogicu du Cumün de Camuggi u mette in mustra üna raccolta de reperti archeulogici descuverti propiu in tu teritoiu du cumüne e, pe'u ciü, in ta zona du Castelà, tra Rivo Giorgio e de San Roccu. Sti arneixi sun steti truvè cu'üna campagna de scavi ch'a l'é cumensà dau 1969, purtà avanti dau Centro Studi di Storia Camogliese d'acordiu cu'a Suvrintendensa Archeulogica da Ligüria e cun u sustegnu de l'Istituto di Storia della Cultura materiale. Da sti scavi in sciu Castelà, üna rocca avansà in sciu mà cu'ün derüu de üna setantenn-a de metri, in tu cursu de sei anni l'é stetu purtou aa lüxe di tocchi de ceramica, di tocchi de pessi da tiè, de sunde da fià, di ossi de bestie e di resti de legne bruxè.

A datasiun di resti a l'é cumpreiza tra i seculi XIII e u XII primma de Cristu, tempi che ne fan üna testimuniansa impurtantiscima de primme gente che stavan in tu teritoiu de Camuggi, i Ligüri Casmonati. Sti resti fan pröva che gh'ea de capanne e da vitta in tu primmu sentru de Camuggi, missu in te ün scitu ciü ertu da riva du mà, cu'e sö gente che ean cuntadin e pastuì. In tu müseu u se ghe tröva üna parte de quante truvou in sciu Castelà, cu'i atri resti che sun cunservè daa Suvrintendensa pe metili insemme e restaurà.

In tu müseu se ghe mustra finn-a di tocchi de l'etè rumann-a, du II-I seculu primma de Cristu. Fra questi, u ciü impurtante a l'é üna cupetta pe l'öiu da sacrifissi, a fà pröva de l'impurtansa de Fertusu in ti traffeghi tantu pe l'Aurelia che pe'u mà. A l'ürtimu, se pö vedde ancun üna vedrinn-a dunde gh'é de ceramiche de genere e de etè diverse, truvè in sciu fundu du mà davanti a Camuggi o in te di scavi in tu sentru du paise.

Dau 2025 a sala a l'é steta missa a növu e arangià e han missu in mustra di reperti, cuscì da migliurà a vixita e l'espuzisun.

 Notte 

 Atri prugetti 

 Ligammi de föa 




Camuggi